b"\n_START_ARTICLE_\nEstaci\xc3\xb3 de penit\xc3\xa8ncia\n_START_PARAGRAPH_\nL'estaci\xc3\xb3 de penit\xc3\xa8ncia (estaci\xc3\xb3n de penitencia en espanyol) \xc3\xa9s el nom que es d\xc3\xb3na a la process\xc3\xb3 que les germanors passionistes realitzen en Setmana Santa pels carrers de diferents ciutats espanyoles, sempre que durant el seu recorregut la confraria faci visita (d'aqu\xc3\xad el terme estaci\xc3\xb3) almenys a un temple. En cas de no produir-se aquesta estaci\xc3\xb3, el terme process\xc3\xb3 de penit\xc3\xa8ncia sol ser el m\xc3\xa9s adequat. B\xc3\xa9 es tracti d'una o altra, els natzarens acompanyen les imatges titulars de les seves germanors organitzats en dues o fins i tot tres files (depenent de la germanor) i el silenci i l'oraci\xc3\xb3 han d'estar presents des del seu comen\xc3\xa7ament fins al final._NEWLINE_En els seus or\xc3\xadgens (segle XVI) les confraries solien fer estaci\xc3\xb3 de penit\xc3\xa8ncia en un nombre simb\xc3\xb2lic de temples (per exemple, cinc per les cinc nafres de Jesucrist o set per les set paraules de Crist en la creu) en els quals feien adoraci\xc3\xb3 al Sant\xc3\xadssim Sagrament el Dijous Sant i on solien recollir les almoines que els oferien els fidels que Dijous i Divendres Sant assistien als Oficis Divins o duien a terme devocions privades. En aquest mateix per\xc3\xadode, els itineraris a rec\xc3\xb3rrer per les confraries no estaven pr\xc3\xa8viament fixats ni pactats entre elles; el que donava lloc a freq\xc3\xbcents conflictes a l'hora de determinar el dret de pas de cadascuna respecte a una altra amb la qual s'hagu\xc3\xa9s trobat en un punt donat del seu recorregut._NEWLINE_Aix\xc3\xad doncs, i per posar fi als altercats que en aquests casos es produ\xc3\xafen, ja des de principis del segle XVII les autoritats eclesi\xc3\xa0stiques van comen\xc3\xa7ar a imposar recorreguts i estacions for\xc3\xa7oses a les confraries. Referent a aix\xc3\xb2, la normativa m\xc3\xa9s coneguda i la que hist\xc3\xb2ricament ha donat lloc a les m\xc3\xa9s famoses estacions de penit\xc3\xa8ncia de la setmana santa espanyola, va ser l'obligada estaci\xc3\xb3 a la Santa Esgl\xc3\xa9sia Catedral Metropolitana de Sevilla imposada a totes les confraries de penit\xc3\xa8ncia de la ciutat pel cardenal Ni\xc3\xb1o de Guevara en el s\xc3\xadnode dioces\xc3\xa0 de 1604."